Sub-10-tyd vir Akani Simbine in China | Netwerk24
Sub-10-tyd vir Akani Simbine in China
Deur Wim Pretorius 19 Mei 2019 11:00
Die Statebond-kampioen Akani Simbine het gister by die tweede been van die Diamantliga-reeks in Sjanghai die 100 m in minder as 10 sekondes afgenael. Dit was sy eerste wedloop in dié item vir die jaar.
Suid-Afrika het 'n moeilike dag op kantoor beleef, maar Simbine se derde plek en sy tyd van 9.95 sekondes in die 100 was een van die min ligpunte wat die reënboognasie rede kon gee om te glimlag.
Akani SimbineFoto: GALLO images
Simbine het wel taamlik ver agter sy Amerikaanse teenstanders en spoedvrate Noah Lyles en Christian Coleman geëindig. Albei was indrukwekkend en hulle het ook albei die wenstreep in 9.86 sek. oorgesteek, met Lyles wat naelskraap die eerste plek syne gemaak het. Dit was ook sy persoonlike beste tyd nadat hy sy vorige beste van 9.88 oortref het.
Twee van die VSA se ander blitse, Isiah Young (10.14) en Michael Rodgers (10.15), het egter teleurgestel en was net goed genoeg vir onderskeidelik die sewende en agtste plek.
'n Maagkiem het Suid-Afrika se wêreldkampioen Luvo Manyonga uit die verspring gehou, met die Paarliet Ruswahl Samaai wat in sy afwesigheid die derde plek behaal het met 'n afstand van 8,14 m.
Jamaika se Tajay Gayle was eerste met 'n goeie sprong van 8,24 m, met Wang Jianan van China wat naasbeste was met sy 8,16 m. Die ander Suid-Afrikaner Zarck Visser moes tevrede wees met die sesde plek met 'n afstand van 7,90 m.
Clarence Munyai het ook 'n derde plek behaal in die 200 m toe hy 20.37 sek. gehol het. Aaron Brown van Kanada was die vinnigste in 20.07, terwyl sy landgenoot Andre De Grasse tweede was in 20.21 sek.
Antonio Alkana het harde bene gekou in die 110 m-hekkies waar hy agtste klaargemaak het. Sy tyd van 13.47 was heelwat stadiger as dié van die wenner, Omar Mc­Leod van Jamaika, se 13.12 sek.
Dinge het ook nie klopdisselboom vir Sunette Viljoen in die spiesgooi verloop nie.
Dié voormalige Statebondkampioen het agtste uit die nege deelnemers geëindig en kon net 'n beste gooi van 57,56 m vermag.
Dit was heelwat korter as haar seisoenbeste van 61,22 m tot dusver vir 2019.
Huihui Lyu van China het die byeenkomsrekord van 66,85 m, wat sy in 2018 opgestel het, weer verbygesteek en dit dié keer tot 66,89 m verbeter.
Die 400 m-hekkies-sensasie Abderrahman Samba van Katar, wat deur Suid-Afrika se Hennie Kotze gebrei word, het die byeenkomsrekord in dié item aan flarde gehol.
Samba het die wenstreep in 47.27 sek. oorgesteek. Rai Benjamin van die VSA het tweede geëindig en ook die vorige rekord oortref in 47.80 sek.